Вобразы галоўных герояў аповесці Пятра Шапятовіча і Сашы Траянавай, прататыпамі якіх сталі сам пісьменнік і яго жонка Марыя Філатаўна, намаляваны аўтарам не толькі з незвычайнай псіхалагічнай дакладнасцю, але і з выразнай сімпатыяй, любоўю, нават з некаторай іроніяй сталага чалавека, які ўжо перажыў непаўторныя імгненні першага кахання. Адносіны маладых людзей раскрываюць для нас лепшыя душэўныя якасці Пятра і Сашы. З першай старонкі, калі адбываецца знаёмства з героем, мы пачынаем суперажываць разам з ім, захапляемся яго шчырасцю і юнацкай непасрэднасцю. Не можа пакінуць раўнадушным тое глыбокае пачуццё, якое Пятро адчувае да сваёй каханай. Перапоўненасць маладой душы гэтым трапяткім пачуццём сведчыць аб шчырасці юнака, яго рамантычнай натуры, юнацкай неўтаймаванасці пачуццяў.